Πολιτιστικό πρόγραμμα Σχολικής επιτροπής ΔΔΕ ΠΕΙΡΑΙΑ:

*"Ο ΔΗΜΟΣΙΟΣ ΧΩΡΟΣ στον ευρύτερο Πειραιά και τα νησιά του Αργοσαρωνικού"* .

Δράση της Σχολικής Μονάδας 1ου ΕΚ ΠΕΙΡΑΙΑ με τίτλο:

« **Μνημείο και Τέχνη στο Δημόσιο χώρο της περιοχής της Αγίας Σοφίας, Πειραιά. Χρονικό κινηματογράφου «Καλιφόρνια».**

Αντικείμενο της δραστηριότητας των μαθητών της Β΄ τάξης του Τομέα Εφαρμοσμένων Τεχνών του 3ου ΕΠΑΛ Πειραιά **αποτέλεσε η αποτύπωση της σημερινής κατάστασης** του**κινηματογράφου «Καλιφόρνια»** που βρίσκεται στον Πεζόδρομο της οδού Παλαμηδίου, στην καρδιά της περιοχής Μανιάτικα Πειραιά.

Ο Έλληνας μετανάστης Νικόλαος Μάμας με καταγωγή από το Γαλαξίδι, το 1924 έχοντας αποκτήσει χρήματα εγκαταστάθηκε μόνιμα στον Πειραιά, όπου επένδυσε μέρος της περιουσίας του σε ακίνητα, μεταξύ των οποίων ήταν και το εμβληματικό κινηματοθέατρο «ΚΑΛΙΦΟΡΝΙΑ» στην Αγία Σοφία. Απέδωσε στον κινηματογράφο την επωνυμία της περιοχής των Η.Π.Α. όπου εργάστηκε και πρόκοψε. Το 1941 πέθανε στον Πειραιά αλλά ενταφιάστηκε στο Γαλαξίδι. Το κινηματοθέατρο «ΚΑΛΙΦΟΡΝΙΑ» ολοκληρώθηκε στα τέλη του 1930 και η λειτουργία του ξεκίνησε στις 25 Ιανουαρίου του 1931. Αρχικά ο κινηματογράφος έγινε διάσημος στη συνοικία της Αγίας Σοφίας και στην συνέχεια σε ολόκληρη την πόλη του Πειραιά. Η συνεχής λειτουργία του ικανοποιούσε την επιθυμία του ευεργέτη: τα έσοδα από το «Καλιφόρνια» να βοηθούν νέους και νέες του Γαλαξιδίου. Στις 19 Μαρτίου 1950 μια ανάφλεξη που προκλήθηκε από υπερθέρμανση στο θάλαμο προβολής στάθηκε αιτία πρόκλησης πυρκαγιάς. Από τον πανικό που δημιουργήθηκε πέθαναν 8 άνθρωποι και άλλοι 26 τραυματίστηκαν.

**Στα επόμενα χρόνια ξαναλειτούργησε με κινηματογραφικές προβολές και θεατρικές παραστάσεις.**

Η έρευνα των μαθητών οδήγησε στην καταγραφή θεατρικών έργων που έλαβαν χώρα από το 1998-2001:

* **Μαλλιά κουβάρια** , του Νικόλαου Λάσκαρη σε σκηνοθεσία Γιώργου Νικολαΐδη, το 1998
* **Παλαιστές,** του Στρατή Καρρά, 1996-1997
* **Το μυστικό των αοράτων** του Λεφ Ουστίνωφ, Παιδική σκηνή, το 1995
* **Ο ψεύτης**, του Κάρλο Γκολντόνι, 1998-1999
* **Σφήκες**, του Αριστοφάνη σε διασκευή και σκηνοθεσία Γ. Τασιόπουλου, Παιδική Σκηνή, 2000-2001
* Και **Μανταλάκια για x-treme μπουγάδα**, Επιθεώρηση, 2000-2001

Σήμερα, αν και ακόμη ανήκει στον Δήμο Δελφών είναι σε αδράνεια. **Η λειτουργία του έχει διακοπεί.** **Όμως, σημειώνεται ως Ιστορικό και Πολιτιστικό Μνημείο στο εμπορικό κέντρο της περιοχής Μανιάτικα. Ευχόμαστε να ενεργοποιηθεί σύντομα ως Πολιτιστικό Κέντρο, αφού από το 2022 οι δήμαρχοι Πειραιά και Δελφών συναντήθηκαν και συζήτησαν την οριστικοποίηση των διαδικασιών για την αξιοποίηση του ιστορικού αυτού κινηματογράφου.**

Η προσωπική εμπειρία και τα συναισθήματα που ανέπτυξαν οι μαθητές κατά την διάρκεια της ερευνάς για το Σινέ «Καλιφόρνια», ήταν κάτι το μοναδικό, μέσω αυτής της εκπαιδευτικής δραστηριότητας.

Έμαθαν αρκετά για την περιοχή του σχολείου καθώς και για το σινεμά Καλιφόρνια όπου το προσπερνούσαν κάθε μέρα κατά την διαδρομή προς το σχολείο, αδιαφορώντας για την μεγάλη ιστορία που έκρυβε πίσω του.

Η επιτόπια έρευνα στο σινεμά τους εξέπληξε από την εγκατάλειψη όταν αντίκρυσαν γκράφιτι και σκουπίδια στον εσωτερικό χώρο. Βιώσαν το γεγονός της πυρκαγιάς του 1950, ανεβοκατεβαίνοντας τις σκάλες όπου έγινε το δυστύχημα. Συγκλονίστηκαν από ευρήματα όπως μάσκες, τσάντες, ρούχα. Ενθουσιάστηκαν από σενάρια έργων και φυλλάδια παραστάσεων της εποχής τα οποία βρίσκονταν διάσπαρτα σε διάφορα μέρη του κινηματογράφου όπως στη σκηνή του θεάτρου.

Η φωτογράφηση αυτών των στοιχείων – ευρημάτων συνθέτει το πρωτότυπο οπτικό υλικό που παρουσιάστηκε την 4η Μαίου 2023 στο Εκπαιδευτικό Συμπόσιο Πολιτιστικών Προγραμμάτων «Χόρεψε πάνω στο φτερό του Καρχαρία… η Γυναίκα στον τόπο και τον χρόνο», στο Θέατρο «Ιάκωβος Καμπανέλης» στο Ρέντη.

Στη δράση συμμετείχαν οι μαθητές: Δήμητρα Αθανασοπούλου, Σοφία Κράτσα, Χριστίνα Κωστοπούλου, Ανδριάνα Νεοφυτίδου, Ειρήνη Παναγιωτοπούλου, Κωνσταντίνος Πικιός, Βασιλική Στέφα, Μαρία –Ελένη Τσόκα

& οι Εκπαιδευτικοί

Ασπασία Βουδούρη, ΠΕ89.01 και Τριαντάφυλλος Τριανταφυλλίδης, ΠΕ86.